PREDKLADACIA SPRÁVA

	Slovenská republika (SR) ako samostatný štát, je od 13. marca 1993 riadnym členom Svetovej meteorologickej organizácie, v anglickom preklade - World Meteorological Organization (WMO) so sídlom v Ženeve, vo Švajčiarsku. WMO v zmysle dohovoru s Organizáciou Spojených národov (OSN) slúži ako špecializovaná agentúra OSN pre meteorológiu, klimatológiu, operatívnu hydrológiu a environmentálne vedy. Generálny riaditeľ Slovenského hydrometeorologického ústavu (SHMÚ) Ing. Štefan Škulec, CSc., je menovaný Stálym zástupcom SR v tomto orgáne.

	SHMÚ je členom pracovných skupín v rámci Regionálnej asociácie RA VI. pre Európu a má zastúpenie v rôznych komisiách, medzi inými aj v Komisii pre prístroje a metódy pozorovania.

	V rámci činnosti Komisie pre prístroje a metódy pozorovania (Commission for Instruments and Methods of Observation - CIMO) SHMÚ sa podieľa na riešení problémov v oblasti meteorologickej prístrojovej techniky (úzko späté s vývojom a porovnávaním prístrojov, meteorologickými radiačnými meraniami, cestnými meteorologickými pozorovaniami, systémom získavania meteorologických dát z lietadiel, meraním UV žiarenia, meraním meteorologického radaru, zrážkami, výparom a evapotranspiráciou, meraním zloženia atmosféry a pod.)  

	Vláda SR svojím uznesením č. 262 zo dňa 31. marca 1999 uložila delegácii SR na XIII. Svetovom meteorologickom kongrese v Ženeve (4. - 26. mája 1999) presadzovať návrh na usporiadanie XIII. zasadnutia Komisie WMO pre prístroje a metódy pozorovania (XIII. session of the Commission for Instruments and Methods of Observation - CIMO-XIII).

XIII. Svetový meteorologický kongres vo svojom rozhodnutí (Odsek  4.1.1 Všeobecný súhrn práce zasadnutia, Skrátená správa s uzneseniami – WMO č. 902) predbežne rozhodol, aby sa CIMO-XIII konala na Slovensku. Zároveň jej konanie je plánované v "Zozname zasadnutí WMO" zo dňa 15. januára 2002.
 
WMO	svojím listom  č. j. 5677/C/CNF/CIMO-XII zo dňa 20. augusta 2001 potvrdila konanie zasadnutia CIMO-XIII v Bratislave, SR v dňoch 25. septembra - 3. októbra 2002. 

	V súlade s rozhodnutím IX. Svetového meteorologického kongresu (odsek 5.2.4 Všeobecného súhrnu práce zasadnutia, Skrátená správa 9. kongresu) pozývajúca krajina, na  ktorej území sa zasadnutie CIMO-XIII bude konať, prevezme zodpovednosť za uhradenie zvýšených nákladov, ktoré priamo alebo nepriamo vzniknú v súvislosti s konaním zasadnutia mimo sídla ústredia WMO v Ženeve. Súčasťou konania CIMO-XIII je aj Technická konferencia o meteorologických a environmentálnych prístrojoch a metódach (Technical Conference on Meteorological and Environmental Instruments and Methods of Observation – TECO-2002) a medzinárodná výstava meteorologických prístrojov, zariadení a služieb (Exhibition of Meteorological Instruments, Related Equipment and Services - METEOREX 2002).

Organizačná príprava zasadnutia

Podujatie CIMO-XIII organizačne zabezpečí SHMÚ v Bratislave v spolupráci s WMO v Ženeve.  Zasadnutie sa bude konať v INCHEBE, a. s. SHMÚ zabezpečí potrebné priestory, vrátane konferenčných miestností, vybavené tak, aby bol dosiahnutý efektívny priebeh zasadnutia. Poskytne primeraný počet miestnych pracovníkov na zabezpečenie servisu a všetkých potrebných služieb, ako je uvedené v „Návrhu na uzavretie Dohody...“. WMO uhradí náklady, ktoré sú spojené so zabezpečením tlmočníkov a prekladateľov do/z šiestich jazykov, bilinguálnych sekretárok, poslíčkov, pisárok, korektorov, iného pracovného štábu a  iných služieb, ako napr. inšpekčné cesty a nároky pracovníkov WMO. Ak by sa toto podujatie konalo v Ženeve, náklady by činili 346.707,-CHF. 
Usporiadaním   podujatia   v   Bratislave  namiesto  v  Ženeve, sa  zvýšia  náklady  na
 416.785,- CHF. Dodatočné náklady na zabezpečenie činnosti WMO vo výške 70.078,-CHF uhradí slovenská strana. 
Technickú konferenciu TECO-2002 organizačne a vedecky zabezpečí sekretariát WMO v Ženeve s pomocou pozývajúcej krajiny - SR. Medzinárodnú výstavu METEOREX 2002 zorganizuje pozývajúca krajina. Usporiadanie výstavy METEOREX 2002 je spojené s poskytovaním výstavných priestorov a príslušných služieb vystavovateľom. Usporiadateľ výstavy očakáva preto aj príjmy od vystavovateľov. Skúsenosti z predchádzajúcich obdobných akcií v iných krajinách umožňujú očakávať, že príjmy od vystavovateľov približne pokryjú náklady nášho štátu na TECO-2002 a rozdiel vo výške 70.078,-CHF.  Pri vzniku negatívnej bilancie z organizovania týchto podujatí, finančný rozdiel bude vyrovnaný z rozpočtu SHMÚ na rok 2002. Financovanie si nebude vyžadovať osobitné nároky na štátny rozpočet. Úlohy, vyplývajúce z „Návrhu na uzavretie Dohody...“, sú po finančnej aj vecnej stránke zabezpečené.
Predmetná dohoda má charakter medzinárodnej vládnej zmluvy a nadobúda platnosť dňom podpisu oboma stranami a zostáva v platnosti počas trvania zasadnutia až do konečného vyúčtovania.
Financovanie uvedenej akcie nebude mať dopad na štátny rozpočet, nezahŕňa nároky na nových zamestnancov a nebude mať negatívny dopad na životné prostredie.

Záver

	Usporiadanie akcie tohto významu prispeje k zvýšeniu prestíže a významu SR na medzinárodnom poli, ale zároveň poskytne možnosť prezentovať výsledky práce SHMÚ v danej oblasti v konfrontácii s výsledkami a prácou iných vyspelých štátov a ich hydrometeorologických služieb. Ukazuje sa, že naša strategicky správna orientácia v tejto oblasti nám umožní rýchlejšie a ľahšie dané systémy modernizovať. Cieľom je prezentovať naše dosiahnuté výsledky aj v súvislosti s problematikou noriem kvality a akreditácie.